b"\n_START_ARTICLE_\nCal Pallej\xc3\xa0\n_START_SECTION_\nDescripci\xc3\xb3\n_START_PARAGRAPH_\nEs tracta d'una gran casa senyorial envoltada d'un ampli jard\xc3\xad. Est\xc3\xa0 formada per tres cossos: un cos central, de planta rectangular, que consta de baixos, dos pisos i una terrassa, i d'altra banda dos cossos laterals, de dimensions molt m\xc3\xa9s redu\xc3\xafdes i d'un sol pis d'al\xc3\xa7ada. La fa\xc3\xa7ana \xc3\xa9s neocl\xc3\xa0ssica, amb unes pilastres d'ordre gegant que aguanten un front\xc3\xb3 i les finestres del primer pis decorades amb un front\xc3\xb3 semicircular. Els tres cossos estan rematats per una balustrada que limiten les terrasses superiors. Hi ha conjunts escult\xc3\xb2rics amb figures exemptes, que decoren tots els angles superiors de l'edifici, i que utilitzen els prototipus de models cl\xc3\xa0ssics._NEWLINE_El jard\xc3\xad est\xc3\xa0 voltat per un mur amb torres emmerletades i una porta de ferro d'estil historicista. Aquesta porta sobresurt de la l\xc3\xadnia del mur de tancament i est\xc3\xa0 formada per un cos central el doble d'ample que les dues parts laterals. Tota la part inferior est\xc3\xa0 formada per una planxa de ferro, i a la part superior dels laterals per barres de ferro acabades en punxa i reguinyols decoratius; la part central forma un teixit de l\xc3\xadnies corbes, reguinyols i un flor\xc3\xb3 al bell mig. Flanquejant aquesta part central hi ha dos peus drets sobre els quals hi ha una armadura molt decorada i uns escuts.\n_START_SECTION_\nHist\xc3\xb2ria\n_START_PARAGRAPH_\nEl marquesat de Monsol\xc3\xads t\xc3\xa9 el seu origen en la figura de Pere Nolasc de Bassa i Girona. El t\xc3\xadtol pass\xc3\xa0 a la v\xc3\xaddua d'aquest i d'ella a la seva filla, Concepci\xc3\xb3 de Bassa, que es cas\xc3\xa0 el 1849 amb Guillem de Pallej\xc3\xa0; d'aquesta manera el marquesat de Monsol\xc3\xads rest\xc3\xa0 incorporat al llinatge dels Pallej\xc3\xa0, fam\xc3\xadlia de nobles de Barcelona, vinculats a Montgat per les terres que hi posse\xc3\xafen._NEWLINE_L'obra actual ha esdevingut la modificaci\xc3\xb3 d'una primera construcci\xc3\xb3 d'estil ecl\xc3\xa8ctic, amb elements rom\xc3\xa0ntics, que es caracteritzava per una gran c\xc3\xbapula central i dues torres laterals cobertes amb quatre vessants molt inclinats. A la reforma feta als anys 40 del segle XX se suprimiren tots aquests elements i es va refer l'edifici en un estil classicista."